ตลาดหุ้นเอเชียเพิ่มขึ้นเช้านี้ ขานรับรายงานการประชุมเฟด
ตลาดหุ้นเอเชียปรับตัวเพิ่มขึ้นในช่วงเช้าวันนี้ หลังจากรายงานการประชุมของธนาคารกลางสหรัฐ (เฟด) ระบุว่า ข้อมูลเศรษฐกิจที่จะมีการเปิดเผยในเดือนมิ.ย.นั้น อาจจะไม่แข็งแกร่งเพียงพอที่จะทำให้เฟดปรับขึ้นอัตราดอกเบี้ยในการประชุมเดือนดังกล่าว
21 พ.ค. 2558

สำนักข่าวอินโฟเควสท์รายงานว่า ตลาดหุ้นเอเชียปรับตัวเพิ่มขึ้นในช่วงเช้าวันนี้ หลังจากรายงานการประชุมของธนาคารกลางสหรัฐ (เฟด) ระบุว่า ข้อมูลเศรษฐกิจที่จะมีการเปิดเผยในเดือนมิ.ย.นั้น อาจจะไม่แข็งแกร่งเพียงพอที่จะทำให้เฟดปรับขึ้นอัตราดอกเบี้ยในการประชุมเดือนดังกล่าว
โดยดัชนี MSCI Asia Pacific เพิ่มขึ้น 0.1% แตะระดับ 153.02 จุด เมื่อเวลาประมาณ 9.00 น.ตามเวลาโตเกียว
ขณะที่ดัชนี NIKKEI 225 ตลาดหุ้นญี่ปุ่นเปิดวันนี้ที่ 20,215.46 จุด เพิ่มขึ้น 18.90 จุด, ดัชนี HSI ตลาดหุ้นฮ่องกงเปิดวันนี้ที่ 27,507.32 จุด ลดลง 77.73 จุด, ดัชนี TAIEX ตลาดหุ้นไต้หวันเปิดวันนี้ที่ 9,647.53 จุด ลดลง 37.78 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,139.68 จุด เพิ่มขึ้น 0.14 จุด, ดัชนี FTSE STI ตลาดหุ้นสิงคโปร์เปิดวันนี้ที่ 3,439.70 จุด เพิ่มขึ้น 0.02 จุด และดัชนี FBMKLCI ตลาดหุ้นมาเลเซียเปิดวันนี้ที่ 1,810.37 จุด เพิ่มขึ้น 0.26 จุด
นอกจากนี้ นักลงทุนยังจับตาดูดัชนีผู้จัดการฝ่ายจัดซื้อ (PMI) ภาคการผลิตเบื้องต้นเดือนพ.ค.ของจีนจากเอชเอสบีซี ซึ่งจะมีการเปิดเผยในช่วงเช้าวันนี้